google/wiki40b huggingface dataset:
Dansbandskampen

Dansbandskampen er en svensk direktesendt musikkonkurranse arrangert av Sveriges Television. Peter Settman og hans produksjonsselskap Baluba er skaperne bak programmet. Settman har også vært programleder siden starten i 2008. I 2008-sesongen vant dansebandet Larz-Kristerz konkurransen foran Scotts, mens The Playtones vant foran Titanix i 2009. I 2010 vant Elisas foran Willez og CC & Lee.

2008

26 danseband fra hele Sverige møttes i Svenska hem Arena i Strängnäs. Det er en «kongen på haugen»-konkurranse som pågår i løpet av ni lørdager. Delfinalene starter med at fem band konkurrerer, og de to bandene som har fått flest seerstemmer vinner og går videre til neste delfinale. Der venter tre nye band på å ta opp kampen om tittelen som Sveriges beste danseband. I det niende og siste programmet er det finale. Der skal en vinner kåres, og ta tittelen Sveriges beste danseband.
Hver delfinale er oppdelt i to momenter, i det første spilles en låt som vanligvis ikke forbindes med danseband. Deretter følger det andre momentet, Dansbandsklassikern, der en kjent dansebandlåt skal spilles. I finalen fikk de som gikk videre fra delfinalene også spille en, da nyskrevet, egenprodusert låt og da bare to band var igjen fikk begge spille hver sin versjon av Inget stoppar oss nu.
I konkurransen finnes det også en jury som hjelper seerne å velge ut vinneren. De kommenterer bandenes opptredener. Men det er seerne som har makten ved at de ringer inn og stemmer på sin favoritt.
Det første programmet ble sendt 18. oktober 2008 klokken 20.00 og deretter hver uke frem til 20. desember med unntak av 29. november, da Lilla Melodifestivalen ble arrangert.
Konkurransen ment å sette dansebandskulturen i medielyset igjen, etter at den under store deler av 2000-tallets første ti-år spilte en mindre rolle i forhold til 1990-tallet. Konkurransen hadde arbeidsnavnet Sveriges bästa dansband, men navnet ble endret da flere kjente danseband hoppet av da man forutså store økonomiske tap siden fredags- og lørdagskveldene er dansebandens økonomisk mest lønnsomme spillekvelder.
Tvindehaugen

Tvindehaugen er ei tidligere turisthytte i Vang kommune i Oppland. Hytta var Den Norske Turistforenings første turisthytte i Jotunheimen.
Den ble oppført i 1870 på østsida av innsjøen Tyin i Vest-Jotunheimen. Den ble nedlagt 1901 og flyttet til Bygdin, hvor Tvindehaugen danner en del av Torfinnsbu. Ei minnestøtte ble reist i 1943 på de gamle tuftene ved Tyin, like ved bilveien.

Kilder

Tvindehaugen i Store norske leksikon
Samora Machel

Ungdom

Samora ble født i landsbyen Xilembene i Gazaprovinsen, som det tredje barnet til en forholdsvis velstående jordbruker, Mandhande Moisés Machel. Samora var barnebarn av en av de gamle krigerne til den kjente Gaza-høvdingen Ngungunhane. Han begynte på skolen 8-9 år gammel, og var ferdig på en katolsk misjonsskole 17 år gammel.
Samora praktiserte litt innen helsevesenet i byen Xai-Xai og begynte i 1952 med sykepleierutdannelse – en av de få høyere utdannelser som var mulig for den svarte delen av befolkningen på den tiden. I 1956 begynte han å arbeide som sykepleier på sentralsykehuset i hovedstaden Lourenço Marques, og ble noen måneder senere overført til øya Inhaca, i Det indiske hav øst for hovedstaden. Han giftet seg med Sorita Tchaiakomo, og de fikk fire barn: Joscelina, Edelson, Olívia og Ntewane.

Frigjøringskampen

Rundt 1960-61 ble flere mosambikiske nasjonalistorganisasjoner etablert i nabolandene. Machel traff Eduardo Mondlane da han kom på besøk fra USA til Lourenço Marques i 1961. Året etter lyktes det å forene de ulike nasjonalistorganisasjonene, i form av etableringen av FRELIMO, der Eduardo Mondlane ble valgt som leder. Machel reiste fra Mosambik tidlig i 1963, og kom via Botswana til Dar-es-Salaam i Tanzania der FRELIMO hadde sitt hovedsete. Han fikk militær opplæring i Algerie og var i militærleirer i Tanzania og Malawi.

Presidentskap

Machel ble innsatt som Mosambiks første president 25. juni 1975, etter det politiske skiftet som kom med nellikrevolusjonen i Portugal. Den 19. oktober 1986 var Machel på vei tilbake fra et internasjonalt møte i Malawi i presidentflyet (Tupolev Tu-134) da flyet krasjet i Lebombofjellene nær Mbuzini i Sør-Afrika, like ved grensen til Mosambik og Swaziland. Det var ni overlevende, men president Machel og 24 andre døde, deriblant mosambikiske ministere og embetsmenn. Representanter for Sovjetunionen lanserte teorien om at flyet med vilje ble omdirigert av et falskt navigasjonssignal i regi av det militære etterretningsvesenet til apartheid-regimet i Sør-Afrika. En rekke spekulasjoner er fortsatt knyttet til flystyrten, men selv nyere etterforskning utført på oppdrag fra den sørafrikanske regjeringen har ikke kunnet fastslå om årsaken var en pilotfeil, teknisk feil eller sabotasje i regi av det sørafrikanske apartheidregimet.
Enken etter Samora, Graça Machel, giftet seg i 1998 med Nelson Mandela. Machel giftet seg med henne i 1977, da Graça Simbine var utdanningsminister i Mosambik.
Sesongåpningen i langrenn i Finland 2017

Sesongåpningen i langrenn i Finland 2017 ble arrangert i Muonio fra 10. til 12. november 2018. Rennene var FIS-renn.
El Palmar-demningen

El Palmar-demningen er en demning med et vannkraftverk i elva Negro i Uruguay, og driftes i samarbeid med Brasil. Demningen ligger ved tettstedet Pueblo Palmar på grensa mellom fylkene Río Negro i nord og Soriano i sør. Vannkraftverket heter formelt Constitución vannkraftverk (Represa Hidroelectrica Constitución).
Anlegget ble startet utbygd i 1977 og ferdigstilt i 1982, og er landets nest største kraftverk målt etter installert kapasitet med sine 660 MW fordelt på tre turbiner. Halvparten av kraften leveres til hvert av de to landene. Reservoaret som demmes opp er landets nest største innsjø.
Demningen er 2.080 meter lang, og 45,5 meter høy. Reservoaret som demmes opp har et areal på 320 km², mens nedbørfeltet som utnyttes er 62.950 km². På stedet er årlig i gjennomsnitt 1.170 mm nedbør, og vannføringen i elven er 458 m³/sek. Vertikalt hydraulisk fallhøyde er på 27,5 meter.
Dette er det nederste, og samtidig største kraftverket på Río Negro, de øvrige er Gabriel Terra-demningen (øverst) på 148 MW, og Baygorria-demningen (i midten) på 108 MW.
Moliden

Moliden er et tettsted i Örnsköldsvik kommune i Västernorrlands län i landskapet Ångermanland i Sverige. I 2010 hadde tettstedet 300 innbyggere.
Innsbruck

Beliggenhet

Som byens navn antyder, ligger Innsbruck (= «Inn-bro») ved elven Inn, midt i den vest–øst-gående Inndalen, der denne tar opp Wipptal fra syd. Innsbruck utgjør skillet mellom Øvre Inndal (vest for Innsbruck) og Nedre Inndal (i øst). Med sin beliggenhet er Innsbruck et knutepunkt for trafikk gjennom Alpene, med Brennerpasset mot Syd-Tirol og Italia i syd, Arlberg-, Reschen- og Fernpasset mot Sveits, Vorarlberg og Bayern i vest, og Nedre Inndal mot Bayern og Salzburg i øst. All vei- og jernbanetransport langs aksene Basel/Zürich–Wien/Beograd og München–Verona passerer derfor gjennom Innsbruck.
Av fjellene som omkranser byen, er Nordkette («nordkjeden») den mest markante. Den hører til Karwendelfjellene og utgjør med sine opptil 2637 meter høye topper et imponerende bakteppe for hele byen. Syd for Innsbruck begynner Sentral-Alpene med flere topper som når over 3500 moh. (Stubaier Alpen vest for Wipptal og Tuxer og  Zillertaler Alpen øst for Wipptal). Ved inngangen til Stubaital, en sidedal til Wipptal, ruver Serles (2717 moh.), godt synlig fra Innsbruck. Stubaital og høyfjellene bak er lett tilgjengelig via en 18 km lang trikk fra byen, som heter Stubaitalbahn. Rett syd for Innsbruck, ved inngangen til Wipptal, ligger Bergisel, som huser Innsbrucks hoppbakke.

Historie

Området av dagens Innsbruck har vært bebodd i minst 3000 år, sannsynligvis mye lenger. Romerne anla en militærleir (Veldidena) som bevoktet veien fra Verona via Brennerpasset til Augsburg. På samme plass, syd i dagens byområde, ble 1138 klosteret Wilten grunnlagt. På Inns nordside lå et lite handelssted. Den første brua over Inn ble åpnet rundt 1170. Dermed oppstod Innsbruck (først nevnt som Insprucke, eller latinisert Oeni pons [«Inns bro»], i 1187), som fikk bystatus rundt år 1200. Også byens våpen viser Inn-brua. Siden byen kontrollerte (og tok seg betalt av) trafikken over Brennerpasset, ble byen snart velstående.
Siden 1420 er Innsbruck residensbyen for grevene av Tirol, som tidligere hadde residert i Meran. Dermed skjøt byggevirksomheten fart, noe en rekke gotiske bygninger som bytårnet (Stadtturm) og hoffborgen (Hofburg) vitner om.
Flere sidelinjer av de habsburgske erkehertugene residerte i Innsbruck. I tillegg var det enkelte tysk-romerske keisere som foretrakk Innsbruck fremfor Wien, deriblant keiser Maximilian I. Under ham ble bl.a. byens kjennemerke til, den sengotiske slottsbalkongen med det gyldne taket (das goldene Dachl), og hoffkirken (Hofkirche) ble oppført i renessansestil. Mange andre av byens kirker ble bygget i barokkstil (domkirken, stiftskirken, jesuittkirken m.fl.). Rokokkobygningene i Innsbruck (bl.a. basilikaen, ombyggingen av hoffborgen) ble oppført under keiserinne Maria Theresia.
På 1800-tallet fikk Innsbruck jernbaneforbindelser til München (1858, via Kufstein), Bozen (1867, via Brennerpasset), Bregenz (1884, via Arlbergtunnelen). I 1904 fulgte Stubaitalbahn, og i 1912 forbindelsen til Garmisch-Partenkirchen via Seefeld.

Næringsliv

Hovednæringene er bankvesen, offentlig forvaltning, transport og kommunikasjon. I enkelte bydeler drives landbruk, inkludert seterdrift. Sommer- og vinterturisme er også viktig inntektskilder.
Odin Records

Odin Records (etablert 1981) er et norsk plateforlag, eid av Norsk jazzforbund.
Formålet med selskapet var å gi norske utøvere av jazz og improvisasjons-kunsten, en publiseringskanal.  I 1993 ble rettighetene overgitt til forlaget Curling Legs, som fortsatte i samme ånd.  I 2015 ble rettighetene overtatt av Grappa (plateselskap) som samme året ga ut nye pater på "Odin".
Kor

Et sangkor kalles også gjerne bare for et kor og består av en gruppe sangere som fremfører sang. Selve utøvelsen kalles gjerne i et fellesbegrep for korsang.
Ved flerstemt korsang deles sangerne inn etter sitt stemmeleie: sopran, alt, tenor og bass. I mange år var det forbudt for kvinner å synge i kirken, og man benyttet i stedet  guttesopraner (sopran) og kontratenorer (alt) for å ivareta de «lysere» stemmene.
Et kor kan synge med eller uten akkompagnement av musikkinstrumenter. Korsang uten akkompagnement kalles a cappella.
Det er skrevet en rekke klassiske og rytmiske verk for korsang. 
Sangkor ledes ofte av en dirigent, men i mindre ensembler med færre stemmer, er dette ikke alltid nødvendig.
Aibel

Aibel AS er en av Norges største aktører innen prosjektering, nybygg, vedlikehold og oppgradering i olje- og gassindustrien og er totalleverandør av og konseptutvikler for  ​olje- og gassinstallasjoner. Selskapet har over 100 års historie å se tilbake på, og har vært en viktig medspiller i utviklingen av olje- og gassindustrien helt siden den første oljen ble utvunnet i Nordsjøen.

Om Aibel

Aibel har mer enn 4500   medarbeidere som prosjekterer, bygger, vedlikeholder og oppgraderer produksjonsanlegg for olje- og gass. Selskapet jobber med nye og eksisterende anlegg på land og på sokkelen. Selskapet er tilstede på nær halvparten av offshoreinstallasjonene på norsk kontinentalsokkel, på tre landanlegg i Norge, og leverer tjenester til oljeselskapene; fra konseptutvikling og studier til nybygg og oppgradering- og vedlikehold av olje- og gassinstallasjoner. 
Aibel har hovedkontor i Stavanger og ingeniørkontor i Asker, Bergen, Harstad, Hammerfest, Haugesund, Kristiansund, Oslo og Stjørdal. Internasjonalt har selskapet et rekrutteringskontor i Danmark, et ingeniørkontor i Singapore, og i tillegg har Aibel to store verft; ett i Haugesund, Norge (tidligere HMV) og ett i Laem Chabang, Thailand.

Virksomhet

Mer enn halvparten av Aibels ansatte jobber med oppgradering, vedlikehold og driftstjenester på eksisterende olje- og gassanlegg på norsk sokkel; på offshoreinstallasjoner og landanlegg. Selskapet har store og langsiktige rammekontrakter for oppgradering og vedlikehold. I tillegg utføres det større, selvstendige oppgraderingskontrakter som blant annet inkluderer nye moduler. 
På nybyggsiden utvikler Aibel konsepter for landanlegg, flytende produksjonsinnretninger (FPSO) og bunnfaste plattformer. Selskapet leverer og utfører tjenester som inkluderer studier, prosjektstyring, prosjektering og anskaffelser til fabrikasjon og ferdig installasjon.
I august 2011 ble Aibel tildelt en kontrakt med ABB for design og bygging av en plattform, DolWin beta, til en stor offshore vindpark i Tyskland. Den skal ta imot vekselstrøm fra vindparker og konvertere til likestrøm, som blir sendt videre til land i sjøkabler. Plattformen ble slept fra Haugesund og til tysk sektor i august 2014. I februar 2015 vant Aibel kontrakten på å bygge boreplattformen til Johan Sverdrup-feltet. Selve byggearbeidet foregår på selskapets verft i Haugesund og i Thailand samt hos samarbeidspartner Nymo I Grimstad.

Historie

Aibel som varemerke og selskapsnavn er relativt nytt, men selskapet kan se tilbake på over hundre års arv og historie gjennom selskaper som National Elektro, Elektrisk Bureau (EB), Haugesund Mekaniske Verksted (HMV), ABB og Umoe. Selskapet har vært medspiller i utviklingen av olje-og gassindustrien helt siden den første oljen ble utvunnet i Nordsjøen. I dag er Aibel et selvsteding selskap som eies av investorselskapene Ferd, Ratos og 6. AP-fonden.
Suneserien

Sune

Sune Andersson er en gutt i grunnskolealder, som bor i en to etasjers villa med sin familie. Familien består opprinnelig av – foruten Sune selv – far Rudolf, mor Karin, storesøster Anna og lillebror Håkan "Bråkan". I bind tre, Självklart, Sune, er lillesøster Isabelle født. Rudolf arbeider på kontor, og Karin
på bibliotek.
Sune liker jenter, og kaller seg «jentesjarmør». Hans kjæreste og barndomsvenn heter Sophie Blixt, men Sune viser  også interesse for flere andre jenter, med mindre de er ekle.

Seriens tilblivelse

Det hele startet i 1983 da Anders Jacobson jobbet på en grunnskole i Karlskoga. Lite hadde forandret seg siden han begynte i 1. klasse. En dag hørte Anders at den lokale radio ønsket programmer som handlet om hva personen som skrev ønsket, bare den hadde en lokal tilknytning. Anders skrev en episode om Sune, spilte den inn i sitt eget studio og sendte den til SR Örebro. Episoden ble populær, og stasjonen ønsket å gjøre en hel serie om Sune i Örebros lokalradio. Anders skrev flere episoder, og snart ringte hørte sinte lyttere fra andre deler av Örebro län og undret på hvorfor de ikke fikk høre fortsettelsen på Sagan om Sune. Sune kan snart bli hørt over hele lenet. Masse folk lyttet til Sune, både på jobb og hjemme. Sune var en 7 år gammel gutt i 1. klassetrinnet. Hans venn ble kalt Joakim Fröberg. Sune var ingen «tøffing» som likte å slåss eller spille fotball. I stedet ble han mer interessert i jenter.
Den lokale utgiver «Hegas» kontaktet Anders Jacobsson siden de ville gi ut boka. Sören Olsson tegnet Sune på bildene i boken Sagan om Sune, som kom ut i tide til jul 1984. Den andre boken, Sune börjar tvåan fra 1985, begynte Sören Olsson også skrive. Den tredje boken, Självklart Sune, kom i 1986, og der er begge oppført som forfattere. Boken Sune och Svarta Mannen, fra 1989 var opprinnelig ment å avslutte Suneserien i favør av den da år gamle Bert-serien. Men i stedet gikk seriene parallelt.
To svenske TV-julekalendere er basert på Sune-bøkene: Sunes jul fra 1991 samt Håkan Bråkan fra 2003. 1998 var Familjen Anderssons sjuka jul Sveriges radios julekalender. En film ble produsert i 1993, basert på boken Sunes sommar, og filmen Håkan Bråkan & Josef kom i 2004.

TV-serie

Noen år etter at bokserien ble til, ble det laget en animert TV-serie der Sune er ni år gammel. Sophie er mer gutteaktig enn i bøkene, og Sune synes ikke å være forelsket i henne. Sune har en venn som heter Herman, en intelligent og roligere gutt.
Norgesmesterskapet i fotball for menn 2000

Kvartfinaler

5. september
Bodø/Glimt – Lillestrøm 2-0
6. september
Odd Grenland – Moss 2-2 eeo, 9-8 på straffer
Start – Molde 3-4 (Start ble tilkjent seieren etter å ha levert protest på Moldes bruk av Martin Andresen)
Viking – Vålerenga 3-2

Semifinaler

23. september
Odd Grenland – Bodø/Glimt 4-0
24. september
Viking – Start 4-0
Revda (Sverdlovsk oblast)

Revda (russisk: Ревда́) er en by i Sverdlovsk oblast i Russland. Den ligger 40 km vest for Jekaterinburg, og bare 10 km sør for Pervouralsk. Innbyggertall: 62 667 (folketelling 2002), 65 757 (folketelling 1989).

Historie

Bosetningen Revda oppsto i 1731 i forbindelse med etableringen av et jernverk. Som offisielt grunnleggelsesår regnes 1734, da verket startet opp produksjonen. Byen fikk innvilget bystatus i 1935.

Næringsliv

I Revda ligger Urals største kobberverk. Det har vært i drift siden 1940 og bearbeider malm fra Degtjarsk, 15 km sørøst for Revda. I tillegg finnes det virksomheter innen metallbearbeiding og kjemisk industri, samt innen bygnings- og treindustri.
Advent

Advent er en kristen høytid som markerer forberedelse til juletiden. Navnet kommer fra latin adventus Redemptoris eller adventus Domini, «Frelserens ankomst» eller «Herrens ankomst». Høytiden markeres på forskjellige måter i ulike kirkesamfunn. I den lutherske og den romersk-katolske kirken omfatter advent de fire ukene før jul, og første søndag i advent er første dag i kirkeåret. Den ortodokse kirkens advent varer i seks uker, men i den reformerte kirken i Nederland og den anglikanske kirken markeres ikke adventstiden. 
Første søndag i advent er den søndagen som kommer nærmest 30. november og kan falle mellom 27. november og 3. desember. I 2019 er 1. desember første søndag i advent. Det er flere folkelige, sekulære skikker knyttet til advent, deriblant adventskrans, adventsstjerne og adventskalender.

Tradisjoner og historie

I ortodokse kirker begynner advent 15. november, og varer i 40 dager. I andre kirker begynner den på søndagen som er nærmest festen for St. Andreas (30. november), og varer fram til jul. Fjerde søndag i advent kan da senest falle på julaften. 
Det er usikkert når kristne begynte å markere adventstiden. Den tidligste referansen man har til at det er noe spesielt med tiden før jul, er fra et konsil i Zaragoza i 380, der det forbys å være fraværende fra kirken i de tre ukene mellom 17. desember og Herrens åpenbaring (Epifani), 6. januar. Den første helt sikre henvisningen er fra synoden i Lerida i 524. Advent ble da fastlagt som starten på kirkeåret. 
Den ble tidligere markert som fastetid i alle kirker, men dette er ikke lenger universelt. I den katolske kirke er den fortsatt en faste- og botstid, men med mindre strenge regler enn fastetiden før påske. I ortodokse kirker er det strengere, og den kalles der ofte «vinterfasten». Protestantiske kirker og den anglikanske kirke markerer den i liten grad som faste- og botstid. 
I kirker som bruker liturgiske farger er adventsfargen fiolett, som tradisjonelt er en botsfarge. I den katolske kirke kalles tredje søndag i advent Domenica Gaudéte, «Gled dere-søndagen», og denne dagen kan rosa brukes som liturgisk farge. 
Tradisjonen med å markere adventstidens gang ved å tenne lys hver av de fire søndagene er gammel, men det er usikkert når den ble innført. En myte forteller om en tysk kvinne som ville lage en kalender for sin funksjonshemmede sønn, som gledet seg meget til jul. Hun fant opp adventstaken og tente lys for å telle ned til jul. Adventskransen består av fire lys (moderne adventsstaker har ofte fire lys ved siden av hverandre), hvor ett tennes første søndag, to andre søndag osv.
Det lokale elektrisitetstilsyn

Det lokale elektrisitetstilsyn (DLE) er en norsk offentlig tilsynsvirksomhet som utføres av nettselskaper – det vil si selskaper som eier og driver kraftnett for overføring av elektrisk energi – med hjemmel i el-tilsynsloven.
Direktoratet for samfunnssikkerhet og beredskap (DSB) er er forvaltningsstyresmakt for elsikkerhet og fagmyndighet for DLE, som utfører sitt tilsyn etter rammer fra DSB og er pålagt å rapportere om planlagte tilsynsaktiviteter og resultater.
Installatørbedrifter er underlagt tilsyn fra DLE. Ut fra virksomhetenes størrelse gjennomfører DLE i løpet av året kontroller av et angitt antall nye anlegg. All utførelse og vedlikehold av elektriske anlegg og installasjoner skal utføres av en virksomhet som er registrert hos DSB. Arbeidet skal ledes av en faglig ansvarlig (elektroinstallatør) og utføres av en elektrofagarbeider (elektriker) som begge skal oppfylle gitte kvalifikasjonskrav. DLE er pålagt å samordne tilsynet av virksomheter med andre helse-, miljø- og sikkerhetsetater.
Hedmarktoppen folkehøyskole

Hedmarktoppen folkehøyskole er en kristen folkehøgskole bygd i 1970, eid av Pinsebevegelsen i Norge. Skolen ligger på Hedmarktoppen ved Hamar.

Skolen

Skolens visjoner vektlegger seg på «å tenne, trene og sende!» Skolen ønsker også å vekke et engasjement for «arbeid i Guds rike», for menneskene rundt seg, og for at den enkelte elev skal vokse og modnes til alle livets utfordringer.
Skolen har 130 elevplasser, og har siden oppstarten i 1970 hatt mellom 90 og 130 elever hvert år. Skolen har 15 ansatte, og rektoren er Helge Aas.

Fagtilbud

Skolen tilbyr følgende faglinjer: X-sport, musikk, idrett og villmark, kreativ barista/foto, dans, flyt, disippeltrening sport/musikk og lederlinjen foruten fellesfagene, som består av "Aktuelt", kirkekaffe og kor. 
De fleste lørdager har skolen temadager som består av foredrag, eller av og til aktiviteter.  
Skolen tilbyr også valgfag. Da er det mulighet for undervisning i forskjellige temaer, som klatring, dans, jegerprøven, vollyball, kreative kurs og matlaging.

Fritidstilbud og utlandsturer

Hedmarktoppen folkehøyskole har et omfattende fritidstilbud, med idrettaktiviteter, biljard, bordtennis, musikk, musikk, tur- og trimløyper, eget styrketreningsrom, cellegrupper, ungdomsopplegg i Hamar, Internett, ishockey i Nordlyshallen, med mer.
Skolen tilbyr en 3 – 4 ukers studietur til klassens valgte reisemål, for så å møte resten av skolen i Hawaii for fellesopplegg i 7 – 10 dager.
Katterat

Katterat er et fjell i Narvik kommune i Nordland. Fjellet er 838 moh og ligger mellom Rombaksbotn og riksgrensen mot Sverige. Navnet er en fornorskning av det nordsamiske Gátterčohkka. Katterat stasjon på Ofotbanen ligger sørvest for fjellet.
Navnet Katteratfjell er uoffisielt, ettersom det ikke er avmerket på siste versjon av kartene.
Under Slaget om Narvik i 1940 ble det den 15. april kamper på Katteratfjell mellom en norsk patrulje og tyske styrker som rekognoserte for å kunne innta Bjørnfjell-området som da var forsvart av norske styrker som hadde unnsluppet fra Narvik den 9. april. Soldaten Olav Kattmo fra Overhalla falt i trefningene. Den 16. april 1940 ble Katteratfjell brukt som gjennommarsjområde da tyske styrker angrep en norsk avdeling under ledelse av major Sigurd Omdal som forsvarte Bjørnfjell stasjon.
30. februar

30. februar finnes ikke i den gregorianske kalender, siden februar har 28 dager, eller 29 i skuddår. Men i andre kalendre har denne datoen forekommet noen få ganger.
Sverige besluttet i 1699 å skifte fra den julianske kalender til den gregorianske kalender ved å utelate alle skuddårsdager fra 1700 og 40 år frem. 1700 var derfor ikke skuddår i Sverige, men både 1704 og 1708 ble feilaktig skuddår likevel. Sveriges kalender var således kommet ut av tritt med både den gregorianske og den julianske kalender. For å rette opp på dette ble 1712 endret til dobbelt skuddår i Sverige ved å tilføye den 30. februar. Denne dag svarte til den 29. februar i den julianske kalender og den 11. mars i den gregorianske kalender. Sverige skiftet til den gregorianske kalender i 1753 ved å la den 1. mars etterfølge den 17. februar.
I 1929 introduserte Sovjetunionen en revolusjonskalender hvor alle måneder hadde 30 dager, de resterende 5–6 dager var helligdager utenfor månedene. I 1930 og 1931 hadde februar således 30 dager i Sovjetunionen.  I 1932 vendte Sovjetunionen tilbake til den gregorianske kalender.